በሙስና ወንጀል በተጠረጠሩ 44 የመንግስት የስራ ሃላፊዎችና ባለሃብቶች ላይ ተጨማሪ የምርመራ ጊዜ ተሰጠ
 በሙስና ወንጀል በተጠረጠሩ 44 የመንግስት የስራ ሃላፊዎችና ባለሃብቶች የፌዴራሉ ከፍተኛ ፍርድ ቤት ለሁለተኛ ጊዜ ተጨማሪ የ14 ቀን የምርምራ ጊዜ ሰጠ።ፍርድ ቤቱ ከትላንት ጀምሮ በፖሊስ የተከናወኑ ተግባራትና በተጠርጣሪዎች የቀረቡ የክርክር ሃሳቦችን አድምጦ በመመርመር ነው ዛሬ ትዕዛዝ የሰጠው።ፖሊስ በሙስና ጠርጥሮ በቁጥጥር ስር በማዋል በ18 መዝገቦች የጊዜ ቀጠሮ የጠየቀባቸውን ተጠርጣሪዎች እንደጉዳያቸው ተቀራራቢነት ወደ ስምንት መዝገቦች እንዲስባሰብ በማድረግ ያከናወነውን ተግባር አቅርቧል።በዚህም በገንዘብና ኢኮኖሚ ትብብር ሚኒስቴር በ20 ሚሊየን የአሜሪካ ዶላርና በሌሎች የሙስና ወንጀሎች የተጠረጠሩትን አቶ አለማየሁ ጉጆ እንዲሁም በቁጥጥር ስር ውለው ዛሬ ለመጀመሪያ ጊዜ ፍርድ ቤት የቀረቡትን አቶ ቲጃን አባ ጎጃምን ጨምሮ 14 ተጠርጣሪዎች ጉዳያቸው በአንድ መዝገብ የሚታይ ይሆናል።አቶ አለማየሁ ጉጆ ከዚህ ቀደም የቀረቡና ተጨማሪ የምርመራ ጊዜ የተጠየቀባቸው በመሆኑ በሁለቱ ቀናት የፍርድ ቤቱ ውሎ አልቀረቡም።በተመሳሳይ ከ1 ቢሊየን ብር በላይ የሙስና ወንጀል የተጠረጠሩት የቀድሞ የኢትዮጵያ መንገዶች ባለስልጣን ዋና ዳይሬክተር አቶ ዛይድ ወልደገብርኤልን ጨምሮ ስምንት ተጠርጣሪዎች በአንድ መዝገብ ጉዳያቸው እንዲታይ ተደርጓል።የቀድሞ የአዲስ አበባ መንገዶች ባለስልጣን ስራ አስኪያጅ ኢንጂነር ፍቃደ ሀይሌን ጨምሮ ሶስት ተጠርጣሪዎች ከ198 ሚሊየን ብር በላይ የሙስና ወንጀል የተጠረጠሩ በሌላ መዝገብ በአንድነት እንዲታዩ ፍርድ ቤቱ ይታይ ብሏል።ከመተሃራ ስኳር ፋብሪካ አምስት ተጠርጣሪዎች፣ ከኦሞ ኩራዝ ቁጥር 5 ስድስት ተጠርጣሪዎች፣ ከተንዳሆ ስኳር ፋብሪካ ሰባት ተጠርጣሪዎች በሌላ መዝገብ የተንዳሆ ስኳር ፋብሪካ ሁለት ተጠርጣዎች እንደየተጠረጠሩበት ወንጀል ተያያዥነት በመዝገብ ተካተው ቀርበዋል።ከአዲስ አበባ ከተማ ቤቶች ልማት አስተዳደር ተጠርጥረው በቁጥጥር ስር ውለው ዛሬ ፍርድ ቤት የቀረቡት አቶ የማነ ፀጋዬ ጉዳያቸው ከወይዘሮ ፀዳለ ማሞ መዝገብ ጋር በማጣመር ፍርድ ቤቱ እንዲታይ አዟል።የፌዴራል ፖሊስ የፌዴራሉ ከፍተኛ ፍርድ ቤት ከዚህ ቀደም በሰጠው የምርመራ ጊዜ ያከናውናቸውን ተግባራትና ቀሪ ስራዎች ለፍርድ ቤቱ አቅርቧል።ፖሊስ የተጠርጣሪዎችና የምስክሮች ቃል መቀበል መጀመሩን፣ ለግልና ለመንግስት ተቋማት ተፈፀመ ተብሎ በቀረበው ጉዳይ ጋር ተያያዥነት ያላቸው ሰነዶችን ማሰባሰብ፣ ከወንጀሉ ጋር ተያያዥነት ያላቸው ተጠርጣሪዎች በቁጥጥር ስር ማዋል፣ ከተጠርጣሪዎች መኖሪያ ቤትና ቢሮ በብርበራ የተያዙ ሰነዶችን በመለየት ለፎረንሲክ ምርመራ በመላክ ውጤቱን እየተጠባበቀ እንደሚገኝም አስታውቋል።በቀጣይ በምርምራ የምመለከታቸውና የቀሩ ስራ ናቸው ያላቸውንም ለፍርድ ቤቱ በተጠርጣሪዎች ቁጥር በተናጥል በዝርዝር አስደምጧል።በአዲስ አበባና በክልሎች የሚገኙ የሰነድ ማስረጃዎችን ማሰባሰብ፣ የፎረንሲክ ምርመራ ውጤት ላይ ተመስርቶ ተጨማሪ ምርመራ ማድረግ፣ ከወንጀሉ ፍሬ ጉዳያ ጋር በተያያዝ ያፈሩት ሃብትና ንብረት ማጣራትና ማሳገድ የሚለውም ቀርቧል።በተለይም ከአዲስ አበባ መንገዶች ባለስልጣን የስራ ሃላፊዎች ላይ በአዲስ አበባ ከተማ ፖሊስ የተጀመሩ ስድስት የምርመራ መዝገቦችን ተቀብሎ አሁን ከተጠረጠሩበት ጉዳይ ጋር የተያያዘ መሆኑን ገልጿል።በውጭ ጉዳይ ሚኒስቴር በኩል በሌሎች ሃገራት ከተጠርጣሪዎች ጋር ቀጥታ ግንኙነት ያላቸው መረጃዎች ማስመጣት፣ ቀሪ ከመንግስትና ከግል ተቋማት የሚሰበሰብው ሰነድ መኖሩን በማቅረብ ተጨማሪ የ14 የምርምራ ቀን ጊዜ እንዲሰጠው ፖሊስ ፍርድ ቤቱን ጠይቋል።ተጠርጣሪዎችም በጠበቆቻቸውና በግላቸው ፖሊስ ለምርመራ የሚፈልጋቸው ሰነዶችና የኦዲት ሪፖርት አስቀድሞ የሰበሰበ መሆኑ በተለያዩ የመንግስት የስራ ሃላፊዎች ሲነገር ቆይቷል፤ በመሆኑም ፖሊስ ያለበቂ አሳማኝ ምክንያት ተጠርጣሪዎችን በእስር አቆይቶ ምርመራውን ማድረግ አይገባም ብለዋል።ፖሊስ ተጠርጣሪዎችን በዋስ በመልቀቅ የጀመረውን ምርመራ ለወራት ማከናወን እንደሚችልም ነው የተናገሩት።በአሁኑ ወቅት በስራ ላይ የሌሉና በጡረታ የተገለሉ ተጠርጣሪዎች በሚሰበሰቡ የሰነድ ማስረጃዎች ይሁን በምስክሮች ላይ ተፅዕኖ የማሳደር አቅም የሌላቸው መሆኑን በመጥቀስም የተጠርጣሪ ጠበቆች የዋስትና መብት ጠይቀዋል።በተጨማሪም ፖሊስ ተጠርጣሪዎች ከቤተሰቦችና ከጠበቆቻቸው ጋር እንዲገናኙ እየፈቀደ አይደለም፤ ከተጠርጣሪዎች መካከል የጤና ችግር ያለባቸው በቂ ህክምና እያገኙ አይደለም የሚል አቤቱታም ለፍርድ ቤቱ አቅርበዋል።ፖሊስ ተጠርጣሪዎቹ የዋስትና መብታቸው ቢጠበቅ ከባለስልጣናት እና ባለሃብቶች ጋር ያላቸውን ግንኙነት በመጠቀም መረጃ ያጠፉብኛል ብሏል።በተጨማሪም ቀድሞ ከሚሰሩበት መስሪያ ቤት አሁን ድረስ ተፅዕኖ ፈጣሪነታቸው የቀጠለ በመሆኑ ፖሊስ በተጠርጣሪዎች ላይ መረጃ ለማሰባሰብ የጻፋቸውን ደብዳቤዎች ኮፒ በተጠርጣሪዎች መኖሪያ ቤት ባደረገው ብርበራ ማግኘቱን ለፍርድ ቤቱ በማቅረብ አሳይቷል።በመሆኑም ተጠርጣሪዎች የዋስትና መብት ቢጠበቅ ከሙስና ውስብስብ ባህሪ ጋር ተዳምሮ ፖሊስ የጀመረውን ምርመራ ላይ ከፍተኛ ተፅዕኖ በማሳደር ሂደቱ እንደሚጎዳው ገልጿል።ተጠርጣሪዎች ከቤተሰቦቻቸውና ጠበቆቻቸው በማገናኘት ተገቢው ህክምና በምርመራ ማዕከሉና በሆስፒታል እያገኙ መሆኑን አስረድቷል።የግራና ቀኙን ክርክር ለሁለት ቀናት ያደመጠው የፌዴራሉ ከፍተኛ ፍርድ ቤት 2ኛ የወንጀል ችሎት ፖሊስ በተጠርጣሪዎች ላይ ያሰባሰበውን መረጃና ቀሪ ሰራዎች በቀረቡለት መዝገብ በመመርምር የዋስትና መብት ጥያቄን ውድቅ አድርጓል።የትኛው ተጠርጣሪ ከየትኛው ቤተሰቡ እና ጠበቃው ጋር መገናኘቱን የሚያሳይ ሪፖርት ፖሊስ እንዲያቀርብ ፍርድ ቤቱ ትዕዛዝ ስጥቷል።በተጨማሪም ፖሊስ የእያንዳንዱ ተጠርጣሪ ተሳትፎና ሃላፊነት ያደረሰውን ጉዳት በሚያሳይ መንገድ የምርመራ ውጤት ይዞ እንዲቀርብ ያዘዘው ፍርድ ቤቱ፥ ተጨማሪ የ14 ቀናት የምርመራ ጊዜ ለፖሊስ ስጥቷል።በዚህም ተጠርጣሪዎች በጉዳያቸው ተመሳሳይነት በተደራጁ መዝገብ ቅደም ተከተል ከነሐሴ 8 ቀን 2009 ዓ.ም እስከ ነሐሴ 17 ቀን 2009 ዓ.ም የፖሊስ የምርመራ ውጤትን ለማድመጥ ተለዋጭ ቀጠሮ ይዟል-(ኤፍ.ቢ.ሲ)።